Ұлттық және мемлекеттік ЖОО-лар 600-ден астам жаңа білім бағдарламасын енгізді
DATE: 12:41, 14 Шілде 2021 | GMT +5
TITLE: Ұлттық және мемлекеттік ЖОО-лар 600-ден астам жаңа білім бағдарламасын енгізді
URL: https://kaz.inform.kz/news/ulttyk-zhane-memlekettik-zhoo-lar-600-den-astam-zhana-bilim-bagdarlamasyn-engizdi_a3812112/
META: DATE: 12:41, 14 Шілде 2021 | GMT +5
TOTAL WORDS: 311
AUTHOR(S):
TEXT: Жаңа білім бағдарламаларына жоғары оқу орындарында бұрын-соңды кадр даярлауға пайдаланылмаған, ал инновациялық бағдарламаларға университетте алғаш рет енгізіліп отырған және басқа жоода жоқ білім бағдарламалары жатады. Жаңа білім бағдарламаларының басым бөлігі «Педагогикалық ғылымдар», «Бизнес, басқару және құқық», «Инженерлік, өңдеу және құрылыс салалары» бағыттары бойынша ашылды. Мұндай үрдіс педагогтердің мәртебесін арттырумен, сонымен бірге ел экономикасындағы өңдеуші және құрылыс салаларын дамытуға деген сұраныспен байланысты. «БҒМ-ге ведомстволық бағынышты ұлттық және мемлекеттік жоғары оқу орындарының барлық жаңа және инновациялық бағдарламасы жоғары және жоғары оқу орнынан кейінгі білім бағдарламаларының тізіліміне енгізілген. Бұл олардың жоғары оқу орындарының білім беру қызметіне қойылатын біліктілік талаптарына сәйкестігін растайды. Қазір біз білім сапасына деген сұранысты күшейтіп жатырмыз. Енгізіліп жатқан бағдарламалар жұмыс берушілермен бірлесіп, олардың мамандарға қоятын талаптары мен сұраныстарын ескере отырып әзірленген», — деп атап өтті ҚР БҒМ Жоғары және жоғары оқу орнынан кейінгі білім департаментінің директоры Әділет Тойбаев. Мәселен, Қарағанды техникалық университетінде 2019 жылдан бастап 7 жаңа білім бағдарламасы бойынша маман даярлау жүргізіліп келеді. Бұл - «Машина жасау саласындағы цифрлық технологиялар», «Басқарудың кіріктірілген цифрлық жүйелері», «таукен кәсіпорындары мен жерасты құрылыстарын салу», «Цифрлық аэрофототүсірілім», «Тамақ биоиндустриясы», «IT-медицина» және «Жерді қашықтықтан алдын ала тексеру». Ұлттық және мемлекеттік жоғары оқу орындары сондай-ақ «Киберпедагогика», «Цифрлық аналитикалық білім беру жүйелерін жобалау», «Жасанды интеллект технологиялары», «Ұшатын аппараттардың ұшу динамикасы және қозғалысын басқару», «Медициналық инжиниринг» және басқа да инновациялық білім беру бағдарламалары бойынша мамандар даярлайды. Торайғыров университетінде Computer Science инновациялық жаңа факультеті құрылды. Университет студенттері киберқауіпсіздік, бағдарламалық инженерия, веб-әзірлеу, DevOps-инженерия, графика жасауды үйренеді. Оларға IT саласының тәжірибелі мамандары сабақ береді. Сондай-ақ өткен екі жылдың ішінде жоғары оқу орындарында «Цифрлық педагогика», «STEM-білім беру», «Ақпараттық қауіпсіздік», «Адам ресурстарын басқару» және басқа да білім бағдарламалары жаңартылды. Жоғары оқу орындары басқа да білім беру бағдарламаларын одан әрі жетілдіру әрі өзектендіру бойынша жұмыс жүргізеді. Бүгінде қолданыстағы бағдарламалардың 40%-дан астамы жаңартылды. Бағдарламаларға жаңа пәндер мен тәжірибеге бағытталған курстар енгізілген. Білім мен ғылымды дамытудың 2020-2025 жылдарға арналған мемлекеттік бағдарламасы аясында жаңа білім бағдарламаларын енгізу жалғасады
